དེ་ཡང་ཆོས་རབ་ཏུ་རྣམ་པར་འབྱེད་པའི་ཤེས་རབ་ལ་མ་བསྟེན་ན།རང་ཉིད་དང་སྤྱི་ཚོགས།འཇིག་རྟེན་བཅས་ལ་ངོས་འཛིན་ཡང་དག་ཅིག་མི་འཐོབ།རྣམ་འབྱེད་ཀྱི་ཤེས་རབ་ནི་འཁྲུལ་བ་མེད་པ།ཕྱོགས་འཛིན་གྱིས་མ་གོས་པ།ཕན་བདེའི་རང་བཞིན་ཅན་ཞིག་ཡིན་པས།རྣམ་འབྱེད་ཀྱི་ཤེས་རབ་གོང་ནས་གོང་དུ་སྤེལ་བ་ལ་བརྟེན་ནས་བྱ་དངོས་ཀྱི་གནས་ལུགས་ཚུལ་བཞིན་རྟོགས་ཏེ།རང་ཉིད་ལ་མི་འདོད་པའི་སྡུག་བསྔལ་དང་དེའི་རྒྱུ་ངོས་བཟུང་ཞིང་སྤོང་བ་དང༌།འདོད་པའི་བདེ་བ་དང་དེའི་རྒྱུ་ངོས་བཟུང་ཞིང་བསྒྲུབ་པ་སྟེ།བླང་དོར་གྱི་གནས་ལ་འཇུག་ལྡོག་བྱས་པ་བརྒྱུད་རང་ཉིད་ཀྱི་སེམས་རྒྱུད་ཞི་བར་བྱེད་ཐུབ།